《资州路东津寺》
宋代·范祖禹

山行无晨暮，日暝崖谷昏。
哀猿落客泪，永路惊旅魂。
凭陵高山巅，俯视大江奔。
回环岛屿合，萦转洲渚屯。
行云赴楚天，飞鸟下蜀门。
地遐怪物聚，寺古深殿存。
忆昔李氏末，烟尘暗中原。
奸雄竞草窃，割据穷海根。
干戈百年后，见此败屋垣。
我来属清秋，登览无俗喧。
山深虎豹归，水静蛟鼍骞。
临风独笑吒，浩荡欲飞翻。

作者简介：范祖禹（1041-1098），字淳甫（淳，或作醇、纯，甫或作父），一字梦得，汉族，成都华阳人。生于宋仁宗康定二年，卒于哲宗元符元年，终年五十八岁。著名史学家，“三范修史”之一。祖禹著《唐鉴》十二卷，《帝学》八卷，《仁宗政典》六卷；而《唐鉴》深明唐三百年治乱，学者尊之，目为唐鉴公。《宋史本传》又著文集五十五卷，《宋史艺文志》并行于世。